杜甫
秋日荆南送石首薛明府辞满告别奉寄薛尚书颂德…三十韵
南征为客久，西候别君初。岁满归凫舄，秋来把雁书。
荆门留美化，姜被就离居。闻道和亲入，垂名报国馀。
连枝不日并，八座几时除。往者胡星孛，恭惟汉网疏。
风尘相澒洞，天地一丘墟。殿瓦鸳鸯坼，宫帘翡翠虚。
钩陈摧徼道，枪櫐失储胥。文物陪巡守，亲贤病拮据。
公时呵猰貐，首唱却鲸鱼。势惬宗萧相，材非一范睢。
尸填太行道，血走浚仪渠。滏口师仍会，函关愤已摅。
紫微临大角，皇极正乘舆。赏从频峨冕，殊私再直庐。
岂惟高卫霍，曾是接应徐。降集翻翔凤，追攀绝众狙。
侍臣双宋玉，战策两穰苴。鉴澈劳悬镜，荒芜已荷锄。
向来披述作，重此忆吹嘘。白发甘凋丧，青云亦卷舒。
经纶功不朽，跋涉体何如。应讶耽湖橘，常餐占野蔬。
十年婴药饵，万里狎樵渔。扬子淹投阁，邹生惜曳裾。
但惊飞熠耀，不记改蟾蜍。烟雨封巫峡，江淮略孟诸。
汤池虽险固，辽海尚填淤。努力输肝胆，休烦独起予。